Staatsrede: Huisreëls sal heroorweeg wordDie parlement tydens die 2020 staatsrede. Foto: Jairus Mmutle/ GCIS Die parlement het Vrydag om ŉ verskoning uitgereik aan die gaste en Suid-Afrikaners vir die gedrag van ŉ paar lede van die parlement tydens Donderdagaand se staatsrede. “Dit is te verstande dat Suid-Afrikaners uiters besorg en teleurgesteld sal wees oor die gedrag van sekere lede van die parlement,” het Moloto Mothapo, woordvoerder van die parlement, in ŉ verklaring gesê. “Om die orde te herstel het die toesighoudende beamptes die sitting vlugtig opgeskort en dit het bygedra om die gemoedere te laat bedaar en die Huis toe te laat om die pad vorentoe te bepaal.” Pres. Cyril Ramaphosa het Donderdagaand eers ná 20:30 kans gekry om sy staatsrede te lewer. Die toespraak was vir 19:00 geskeduleer. “Die gedrag van lede van die Ekonomiese Vryheidsvegters sal na die Nasionale Vergadering se komitee oor parlementslede se magte en voorregte verwys word vir oorweging en aanbeveling,” het Mothapo bygevoeg. “LP’s sal in die toekoms ernstig moet oorweeg en bepaal of die huidige reëls vir ŉ gesamentlike sitting voldoende is teen ordeloosheid wat die vermoë het om sake in die Huis lam te lê.” Mothapo het bygevoeg politieke partye het nominasies vir die onafhanklike paneel ingedien wat voorlopige getuienis sal oorweeg oor die mosie deur die opposisie wat betref die verwydering van die openbare beskermer. “Altesaam 22 name is ontvang. Die speaker sal die nominasies oorweeg en drie persone aanwys om op die paneel te dien. Die speaker sal teen die einde van Februarie die paneel aankondig.”